ปธน.บารัค โอบามา กล่าวปราศรัยด้านนโยบาย ต่อที่ประชุมสมัชชาใหญ่สหประชาชาติ
ในการปราศรัยด้านนโยบายต่อที่ประชุมสมัชชาใหญ่ องค์การสหประชาชาติเป็นครั้งแรกประธานาธิบดี Barack Obama กล่าวว่า สหรัฐพร้อมที่จะเริ่มบทตอน
ประธานาธิบดี Obama ให้คำมั่นว่า สหรัฐจะดำเนินงานอย่างไม่ย่อท้อ เพื่อให้มีสันติภาพในตะวันออกกลางและจะมีการดำเนินงานทางการทูตกับเกาหลีเหนือ และอิหร่านเพื่อแก้ปัญหาเรื่องโครงการปรมาณูของประเทศทั้งสอง ประธานาธิบดี Barack Obama กล่าวว่า ตั้งแต่เข้ารับหน้าที่มา 9 เดือน รัฐบาลสหรัฐชุดนี้ทำงานกับเรื่องต่างๆหลายเรื่องที่เป็นปัญหาในสัมพันธภาพระหว่างสหรัฐ กับองค์การสหประชาชาติในสมัยรัฐบาลชุดก่อนแต่ประธานาธิบดีโอบามากล่าวว่า สหรัฐไม่อาจจะแก้ปัญหาของโลกได้โดยลำพังและจำเป็นที่ประเทศสมาชิกองค์การสหประชาชาติ จะต้องเข้ามาช่วยกันจัดการปัญหาท้าทายต่างๆของโลก รวมทั้งเรื่องความเปลี่ยนแปลงของสภาพภูมิอากาศ และการไม่แพร่อาวุธปรมาณูประธานาธิบดีโอบามากล่าวว่าการดำเนนินงานแก้ปัญหาต่างๆ ของโลกนั้น ไม่อาจเป็นภาระของสหรัฐแต่ผู้เดียว และบรรดาผู้ที่เคยวิพากษ์ตำหนิว่ากล่าวอเมริกาว่าลงมือทำแต่ผู้เดียวนั้น จะยืนดูอยู่เฉยๆ รอให้อเมริกาแก้ปัญหาของโลกแต่โดยลำพังไม่ได้และตอนนี้เป็นเวลาที่ทุกประเทศทุกฝ่ายทั่วโลก จะต้องมีส่วนร่วมกันรับผิดชอบในการดำเนินงานรับมือกับปัญหาท้าทายต่างๆของโลก นอกจากนั้นประธานาธิบดีโอบามากล่าวว่า สหรัฐจะดำเนินงานต่อไป ตามแนวทางแก้ปัญหาตะวันออกกลาง ที่จะให้มีสองประเทศอธิปไตยคืออิสราเอลกับปาเลสไตน์อยู่เคียงข้างกันอย่างสันติ และว่าประเทศสมาชิกอื่นๆขององค์การสหประชาชาติ ควรเข้ามามีส่วนร่วมในการดำเนินงานเพื่อสันติภาพ ในตะวันออกกลางด้วยไม่ใช่สนับสนุนแต่เพียงวาจาเท่านั้น ในวันก่อนหน้านั้นประธานาธิบดีโอบามาจัดให้ผู้นำของอิสราเอล และของปาเลสไตน์ได้พบปะกันที่นครนิวยอร์ค ประธานาธิบดีสหรัฐซึ่งเป็นประธานการประชุมวาระพิเศษของคณะมนตรีความมั่นคงสหประชาชาติ ในวันพุธในเรื่องการปลดอาวุธปรมาณูกล่าวว่าการดำเนินงานด้านปรมาณูของอิหร่าน และของเกาหลีเหนือกำลังคุกคามอันตราย ที่โลกจะเลื่อนไหลสู่การแพร่อาวุธปรมาณูอย่างควบคุมไม่ได้ และว่ารัฐบาลสหรัฐมีพันธกรณีที่จะดำเนินงานทางการทูตเพื่อแก้ปัญหาน่าวิตกเกี่ยวกับความหมายมาดปรารถนาของประเทศทั้งสองที่จะมีอาวุธปรมาณูซึ่งเป็นเรื่องที่ประชาคมโลก จะต้องเข้ามาสนับสนุนการดำเนินงานแก้ปัญหานี้ ประธานาธิบดีโอบามากล่าวว่าหากอิหร่าน และเกาหลีเหนือยังคงดำเนินการ เพื่อจะมีอาวุธปรมาณูต่อไปซึ่งจะเป็นการนำไปสู่การแข่งขันด้านอาวุธปรมาณูในทั้งเอเชียตะวันออก และในตะวันออกกลางแล้วโลกจะต้องร่วมกันแสดงให้เห็นว่ากฏหมายระหว่างประเทศไม่ใช่เป็นเพียงคำมั่นสัญญาที่ว่างเปล่า ประเทศภาคีถาวรของคณะมนตรีความมั่นคงสหประชาชาติ5 ประเทศ คือ จีน ฝรั่งเศส รัสเซีย อังกฤษ และสหรัฐ ร่วมกับเยอรมันนีจะประชุมกับผู้แทนของอิหร่านในวันที่ 1 ตุลาคมนี้